
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2024. (XI. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2024. november 22.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	99/2024.
	2024.08.29.
	Pályázat kiírása az Állomás utcai önkormányzati bérlakás bérletére
	2024.10.31
	végrehajtva

	105/2024.
	2024.09.26.
	Csatlakozás a Bursa Hungarica Ösztöndíjpályázat 2025. évi fordulójához
	2024.10.30.
	végrehajtva

	119/2024.
	2024.10.31.
	Sülysápi Roma Nemzetiségi Önkormányzattal fennálló együttműködési megállapodás felülvizsgálata
	2024.11.06.
	végrehajtva

	123/2024.
	2024.10.31.
	Helyi adók és díjak mértékének éves felülvizsgálata
	novemberi munkaterv szerinti ülés
	beterjesztve


II. Tájékoztató az előző ülés óta történt fontosabb eseményekről
Október 24-én a 2025 januárjától induló "Versenyképes Járások Területfejlesztési Programja" polgármestereknek szervezett fórumán vettem részt a Pest Vármegyei Kormányhivatalban. A program célja a területfejlesztés járási szintű támogatása, az önkormányzatok együttműködésének ösztönzése, a vidéki térségek fejlettségi különbségeinek mérséklése, valamint a vidék népességmegtartó erejének növelése. A program pénzügyi alapját a települések által befizetendő iparűzési adó többlet biztosítja, amit a Kormány szükség esetén kiegészít 250 millió Ft-ra. A Nagykátai Járásban Sülysáp a második legnagyobb település és a befizetendő forrást tekintve is a második legnagyobb összeg terheli majd városunkat. A program részletszabályainak megismerése kiemelten fontos számunkra, hiszen Sülysáp fejlődése, és ezzel egy komfortosabb város megteremtése elsősorban pályázati lehetőségek segítségével és azok kiaknázásával valósítható meg!

Október 27-én a tápiósülyi temető dombján őrtüzet gyújtottunk a székely autonómiatörekvések támogatására, amire ismét sokan kilátogattak, hogy együtt imádkozzunk, és kifejezzük támogatásunkat a székely autonómiatörekvésekkel kapcsolatban.

November 5-én városunkba látogatott a TRV Zrt. vezérigazgatója, Winkler Tamás, valamint a Nyugati Régió főmérnöke, Szöllősi Péter. Közösen tekintettük át a hálózat problémás elemeit, és együtt kerestünk megoldásokat a lakosság mindennapjait érintő kérdésekre. Szóba került a vízközmű-vagyon átadása az Állam részére – mint a megoldás első lépése.

Az idei évben már sok helyen épültek rövidebb-hosszabb járdaszakaszok: a Kossuth Lajos utcában, a Szent István úton, a Dózsa György utcában, a Kiskókai utcában és most az utóbbi hetekben a Malom utcában is. A járdák többségét külső vállalkozások bevonásával építjük, azonban pl. a Malom utcában az önkormányzat saját munkaerővel, saját beruházásban építette meg. A következő években is folytatni szeretnénk a járdaépítést, hogy minél többen, minél több helyre tudjunk biztonságosan, járdán eljutni!

November 7-én az E-ON által szervezett konferencián vehettem részt Gulcsik Vilmos Csobánka alpolgármestere meghívására, aki egyben az E-ON ügyfélmenedzsere. A konferencián többek között szó volt az energiatakarékosságról, megújuló energiatermelésről, valamint a mesterséges intelligencia szerepéről is az energetikában.

November 11-én a Móra Ferenc és a Szent István Általános Iskola pedagógusai, diákjai és a szülők lámpás felvonulással emlékeznek meg Szent Márton napjáról, a jóakarat és a közösség ünnepéről.

November 14-én a gyermekétkeztetést és szociális étkeztetést végző városi konyhánk új eszközökkel bővült: egy ipari mosogatógép és 10 db badella, azaz nagyméretű duplafalú (hőtartó) rozsdamentes ételhordó segíti a továbbiakban a munkát. A közel másfél millió forint összértékű eszközhöz egy kedvező alapanyag-beszerzési konstrukció eredményeképpen ingyenesen sikerült hozzájutni.

November 15-én Önkormányzatunk és az Összefogás a Kárpát-medencéért Kulturális és Hagyományőrző Egyesület támogatásával gondozásmentes, őshonos almafát ültettek a nagycsoportos gyerekek a Központi Óvodában. Az utóbbi években faültetéssel „hagynak nyomot” a búcsúzó ovisok egykori óvodájukban.

November 18-án a Sülysápi Polgármesteri Hivatalban tette le az állampolgársági esküt egy Marosvásárhelyen született család egy női és két férfi tagja. Nagy öröm számomra, hogy alkalomról alkalomra részese lehetek az állampolgársági eskü ünnepélyes pillanatainak.
Sülysáp, 2024. november 22.

Horinka László s.k.

polgármester

